*პროექტი*

**განმარტებითი ბარათი**

**„ერთიანი საინფორმაციო პლატფორმის ადმინისტრირების წესი” დამტკიცების შესახებ საქართველოს კომუნიკაციების ეროვნული კომისიის დადგენილების პროექტზე**

2023 წლის 31 მაისს საქართველოს პარლამენტმა მიიღო კანონი „სატელეკომუნიკაციო ინფრასტრუქტურისა და სატელეკომუნიკაციო მიზნებისთვის გამოყენებადი ფიზიკური ინფრასტრუქტურის გაზიარების შესახებ“ (შემდგომში „კანონი“). კანონის მე-15 მუხლის პირველი პუნქტის „ა“ ქვეპუნქტის შესაბამისად საქართველოს კომუნიკაციების ეროვნულ კომისიას (შემდგომში „კომუნიკაციების კომისია“) დაევალა 2024 წლის 1 ივლისამდე უზრუნველყოს „ერთიანი საინფორმაციო პლატფორმის ადმინისტრირების წესის“დადგენა (შემდგომში “პლატფორმის ადმინისტრირების წესები”).

ზემოაღნიშნული საკანონმდებლო დანაწესის შესრულების მიზნით კომუნიკაციების კომისიამ შეიმუშავა ერთიანი საინფორმაციო პლატფორმის ადმინისტრირების წესი

პლატფორმის ადმინისტრირების წესი ერთიან საინფორმაციო პლატფორმისთვის ადმინისტრირების ჩარჩოს დადგენასთან ერთად, განსაზღვრავს პლატფორმისთვის ფიზიკური ინფრასტრუქტურის და საზოგადოებრივი დანიშნულების სამშენებლო სამუშაოების შესახებ ინფორმაციის მიწოდების და პლატფორმაზე ამ ინფორმაციის განთავსების წესს, აგრეთვე პლატფორმაზე პირების რეგისტრაციის წესს.

ზემოაღნიშნული საკანონმდებლო დანაწესის შესრულებისა და პლატფორმის ადმინისტრირების წესის შემუშავების მიზნით კომუნიკაციების კომისიამ გამართა კონსულტაციები სხვადასხვა ევროპული ქვეყნის მარეგულირებელ ორგანოსთან, მათ შორის პორტუგალიის, პოლონეთის სატელეკომუნიკაციო დარგის მარეგულირებლებთან, რომლებიც ახორციელებენ ანალოგიური პლატფორმის ადმინისტრირებას, ასევე იხელმძღვანელა ბულგარეთის, ავსტრიის, ჩეხეთის ანალოგიური პლატფორმის ადმინისტრირების წესებით და მსოფლიო ბანკის მიერ შერჩეული კონსულტანტის რეკომენდაციებით.

პლატფორმის ადმინისტრირების წესები მოიცავს პლატფორმისთვის ინფორმაციის მიწოდების და პლატფორმაზე ინფორმაციის განთავსების და მასთან წვდომის ჩარჩო დებულებას. მასში განსაზღვრულია პლატფორმისთვის მისაწოდებელი ინფორმაცია, ინფორმაციის მოწოდების წესი და ვადები, ასევე პლატფორმაზე რეგისტრაციისთვის საჭირო პროცედურა.

დადგენილების მიღების შემდეგ გამარტივდება ინფორმაციის მოპოვება სატელეკომუნიკაციო ინფრასტრუქტურის და სატელეკომუნიკაციო მიზნებისთვის გამოყენებადი ფიზიკური ინფრასტრუქტურის და საზოგადოებრივი დანიშნულების სამშენებლო სამუშაოების შესახებ.

დადგენილების პროექტის ავტორია საქართველოს კომუნიკაციების ეროვნული კომისია.